## Odluka o strateškim dokumentima i institucionalnom okviru za korištenje strukturnih instrumenata Europske unije u Republici Hrvatskoj

### NN 116/2010 (13.10.2010.), Odluka o strateškim dokumentima i institucionalnom okviru za korištenje strukturnih instrumenata Europske unije u Republici Hrvatskoj

VLADA REPUBLIKE HRVATSKE

3056

Na temelju članka 30. stavka 2. Zakona o Vladi Republike Hrvatske (»Narodne novine«, br. 101/98, 15/2000, 117/2001, 199/2003, 30/2004 i 77/2009), Vlada Republike Hrvatske je na sjednici održanoj 6. listopada 2010. godine donijela

ODLUKU

O STRATEŠKIM DOKUMENTIMA I INSTITUCIONALNOM OKVIRU ZA KORIŠTENJE STRUKTURNIH INSTRUMENATA EUROPSKE UNIJE U REPUBLICI HRVATSKOJ

I.

Ovom se Odlukom utvrđuju strukturni instrumenti Europske unije (u daljnjem tekstu: strukturni instrumenti) koje će Republika Hrvatska koristiti, strateški dokumenti Republike Hrvatske za korištenje strukturnih instrumenata, tijela nadležna za koordinaciju strukturnih instrumenata, ovjeravanje plaćanja iz strukturnih instrumenata, vanjsku reviziju strukturnih instrumenata, te tijela nadležna za pripremu, upravljanje i provedbu pojedinih strateških dokumenata te strategije organizacijskog razvoja navedenih tijela.

II.

Strukturni instrumenti iz kojih će Republika Hrvatska koristiti sredstva jesu Europski fond za regionalni razvoj, Europski socijalni fond i Kohezijski fond, koji su namijenjeni za financijsku potporu državama članicama Europske unije, s ciljem jačanja ekonomske i socijalne kohezije, te ispunjavanja zahtjeva jedinstvenog europskog tržišta.

Strukturni instrumenti iz stavka I. ove točke bit će Republici Hrvatskoj na raspolaganju nakon stupanja u članstvo u Europskoj uniji.

III.

Strateški dokumenti za korištenje strukturnih instrumenata Europske unije, a koje Republika Hrvatska sastavlja u dogovoru s Europskom komisijom, jesu: Nacionalni strateški referentni okvir i operativni programi.

Nacionalni strateški referentni okvir je krovni strateški dokument kojim se utvrđuju prioriteti korištenja sredstava iz strukturnih instrumenata.

Operativni programi su strateški dokumenti kojima se prema pojedinim sektorskim područjima određuju mjere ključne za ostvarivanje prioriteta utvrđenih Nacionalnim strateškim referentnim okvirom, te način njihove provedbe.

IV.

U Republici Hrvatskoj se za potrebe korištenja strukturnih instrumenata utvrđuju sljedeći operativni programi:

1. Operativni program za promet;

2. Operativni program za okoliš i energetiku;

3. Operativni program za regionalnu konkurentnost;

4. Operativni program za razvoj ljudskih potencijala;

5. Operativni program za prekograničnu suradnju s Republikom Slovenijom;

6. Operativni program za prekograničnu suradnju s Republikom Mađarskom;

7. Operativni program za jadransku prekograničnu suradnju;

8. Operativni program za prekograničnu suradnju s Bosnom i Hercegovinom;

9. Operativni program za prekograničnu suradnju s Republikom Srbijom;

10. Operativni program za prekograničnu suradnju s Crnom Gorom;

11. Transnacionalni operativni program Jugoistočni europski prostor;

12. Transnacionalni operativni program Mediteran;

13. Operativni program za razvoj upravnih sposobnosti.

V.

Tijelo nadležno za izradu Nacionalnog strateškog referentnog okvira kao i koordinaciju pripreme operativnih programa je Središnji državni ured za razvojnu strategiju i koordinaciju fondova Europske unije.

VI.

Tijelo nadležno za koordinaciju provedbe operativnih programa u sklopu strukturnih instrumenata Europske unije i ovjeravanje plaćanja je Ministarstvo financija, Nacionalni fond.

VII.

Tijelo nadležno za vanjsku reviziju strukturnih instrumenta Europske unije je Agencija za reviziju sustava provedbe programa Europske unije.

VIII.

Tijelo nadležno za provedbu i upravljanje Operativnim programom je Upravljačko tijelo.

Upravljačko tijelo može prenijeti dio poslova na Posredničko tijelo.

IX.

Upravljačko tijelo nadležno za Operativni program za promet je Ministarstvo mora, prometa i infrastrukture, Uprava za strateške infrastrukturne objekte.

X.

Upravljačko tijelo nadležno za Operativni program za okoliš i energetiku je Ministarstvo zaštite okoliša, prostornog uređenja i graditeljstva, Uprava za Europsku uniju.

Posrednička tijela su Ministarstvo regionalnog razvoja, šumarstva i vodnoga gospodarstva i Fond za zaštitu okoliša i energetsku učinkovitost.

XI.

Upravljačko tijelo nadležno za Operativni program za regionalnu konkurentnost je Ministarstvo gospodarstva, rada i poduzetništva, Uprava za operativni program za regionalnu konkurentnost.

Posrednička tijela su Poslovno-inovacijski centar Hrvatske – BICRO d.o.o., Hrvatska agencija za malo gospodarstvo (HAMAG) i Agencija za regionalni razvoj (ARR).

XII.

Upravljačko tijelo nadležno za Operativni program za razvoj ljudskih potencijala je Ministarstvo gospodarstva, rada i poduzetništva, Uprava za međunarodnu suradnju u području rada i socijalne sigurnosti.

Posrednička tijela su Ministarstvo znanosti, obrazovanja i športa, Ministarstvo zdravstva i socijalne skrbi, Ured za udruge Vlade Republike Hrvatske, Hrvatski zavod za zapošljavanje, Agencija za strukovno obrazovanje i obrazovanje odraslih i Nacionalna zaklada za razvoj civilnog društva.

XIII.

Upravljačko tijelo nadležno za operativne programe za prekograničnu suradnju s Republikom Slovenijom, Republikom Mađarskom, Bosnom i Hercegovinom, Republikom Srbijom i Crnom Gorom, operativni program za jadransku prekograničnu suradnju, transnacionalni operativni program Jugoistočni europski prostor i transnacionalni operativni program Mediteran, je Ministarstvo regionalnog razvoja, šumarstva i vodnoga gospodarstva, Uprava za integrirani regionalni razvoj.

XIV.

Upravljačko tijelo nadležno za Operativni program za razvoj upravnih sposobnosti je Ministarstvo uprave, Samostalni sektor za provedbu projekata.

Posredničko tijelo je Središnja agencija za financiranje i ugovaranje programa i projekata Europske unije.

XV.

Sva tijela dužna su prilagoditi organizacijsku strukturu te razvijati ljudske resurse u skladu sa strategijama organizacijskog razvoja, koje su sastavni dio ove Odluke, ali ne objavljuju se u »Narodnim novinama«.

XVI.

Za svaki pojedini operativni program, tijela zadužena za pripremu i upravljanje programom i tijela zadužena za suradnju zaključit će operativni sporazum do pristupanja Republike Hrvatske Europskoj uniji, kojim će se detaljno urediti njihovi međusobni odnosi te njihova pojedinačna zaduženja i odgovornosti.

XVII.

Stupanjem na snagu ove Odluke prestaje važiti Odluka o strateškom i institucionalnom okviru za korištenje strukturnih instrumenata Europske unije u Republici Hrvatskoj (»Narodne novine«, broj 77/2008).

XVIII.

Ova Odluka stupa na snagu osmog dana od dana objave u »Narodnim novinama«.

Klasa: 400-01/08-02/03

Urbroj: 5030112-10-3

Zagreb, 6. listopada 2010.

Predsjednica
Jadranka Kosor, dipl. iur., v. r.

Odluka, NN 116/2010-3056